PATVIRTINTA

Vilniaus rajono savivaldybės

administracijos direktoriaus

2025 m. birželio d. įsakymu Nr.

 **PROJEKTO „TAUTŲ TILTAI: INTEGRACIJOS PASLAUGOS UŽSIENIO KILMĖS GYVENTOJAMS VILNIAUS RAJONE“ PARTNERIŲ ATRANKOS**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Projekto „Tautų tiltai: integracijos paslaugos užsienio kilmės gyventojams Vilniaus rajone“ (toliau – Projektas) partnerių atrankos tvarkos aprašas (toliau – Aprašas) nustato Vilniaus rajono savivaldybės (toliau – Savivaldybė) administracijos, įgyvendinančios 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-09 „Plėtoti socialinės integracijos priemones labiausiai pažeidžiamoms grupėms“ aprašo 2 priedo4 veiklos „Socialiai pažeidžiamų, socialinę riziką (atskirtį) patiriančių asmenų socialinės integracijos ir galimybių dalyvauti darbo rinkoje didinimas Vidurio ir vakarų Lietuvos regione“ lėšomis finansuojamo projekto partneriams (toliau – partneris) keliamus reikalavimus, partnerio atrankos socialinės integracijos paslaugoms teikti organizavimo tvarką ir kitus klausimus, susijusius su partnerio atranka.

2. Teisės aktai, kuriais vadovaujamasi rengiant Aprašą:

2.1. 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas);

2.2. 2021 m. birželio 24 d. Europos Parlamento ir Tarybos reglamentas (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės, su visais pakeitimais;

2.3. 2021 m. liepos 7 d. Europos Parlamento ir Tarybos reglamentas (ES) 2021/1147, kuriuo nustatomas Prieglobsčio, migracijos ir integracijos fondas, su visais pakeitimais;

2.4. Europos Sąjungos pagrindinių teisių chartija (toliau – Chartija);

2.5. Lietuvos programa dėl paramos iš Prieglobsčio, migracijos ir integracijos fondo 2021–2027 m., patvirtinta 2022 m. rugsėjo 5 d. Europos Komisijos įgyvendinimo sprendimu Nr. C(2022)6488, kuriuo patvirtinama Lietuvos programa dėl paramos iš Prieglobsčio, migracijos ir integracijos fondo 2021-2027 m.;

2.6. Lietuvos Respublikos darbo kodeksas;

2.7. Lietuvos Respublikos įstatymas „Dėl užsieniečių teisinės padėties“;

2.8. Lietuvos Respublikos viešųjų pirkimų įstatymas;

2.9. Lietuvos Respublikos teritorijos administracinių vienetų ir jų ribų įstatymas;

2.10. Lietuvos Respublikos vietos savivaldos įstatymas;

2.11. Lietuvos Respublikos nevyriausybinių organizacijų plėtros įstatymas;

2.12. Strateginio valdymo metodika, patvirtinta Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“;

2.13. 2021–2030 metų nacionalinis pažangos planas, patvirtintas Lietuvos Respublikos Vyriausybės 2020 m. rugsėjo 9 d. nutarimu Nr. 998 „Dėl 2021–2030 metų nacionalinio pažangos plano patvirtinimo“;

2.14. Funkcijų paskirstymo tarp institucijų, įgyvendinant Prieglobsčio, migracijos ir integracijos fondo 2021–2027 m. veiksmų programą, aprašas, patvirtintas Lietuvos Respublikos socialinės apsaugos ir darbo ministro 2022 m. liepos 21 d. įsakymu Nr. A1-487 „Dėl Funkcijų paskirstymo tarp institucijų, įgyvendinant Prieglobsčio, migracijos ir integracijos fondo 2021–2027 m. veiksmų programą Lietuvoje“;

2.15. Prieglobsčio, migracijos ir integracijos fondo 2021–2027 metų veiksmų programos projektų administravimo ir finansavimo taisyklės, patvirtintos Lietuvos Respublikos socialinės apsaugos ir darbo ministro 2023 m. liepos 31 d. įsakymu Nr. A1-517 „Dėl Prieglobsčio, migracijos ir integracijos fondo 2021–2027 metų veiksmų programos projektų administravimo ir finansavimo taisyklių patvirtinimo“ (toliau – PAFT);

2.16. 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-07 „Plėtoti užsieniečių integracijos sistemą“ aprašas, patvirtintas Lietuvos Respublikos socialinės apsaugos ir darbo ministro 2022 m. rugsėjo 20 d. įsakymu Nr. A1-616 „Dėl 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-07 „Plėtoti užsieniečių integracijos sistemą“ aprašo patvirtinimo“ (toliau – PP Nr. 09-003-02-02-07 „Plėtoti užsieniečių integracijos sistemą“ aprašas);

2.17. Užsienio kilmės Lietuvos gyventojų integracijos koordinavimo savivaldybėse tvarkos aprašas, patvirtintas Lietuvos Respublikos socialinės apsaugos ir darbo ministro 2024 m. birželio 20 d. įsakymu Nr. A1-418 „Dėl Kvietimo Nr. PMIF-2.01-V-02 teikti paraiškas finansuoti projektą iš 2021–2027 metų prieglobsčio, migracijos ir integracijos fondo lėšų, įgyvendinant 2 konkretų tikslą „Teisėta migracija ir integracija“, 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-07 „Plėtoti užsieniečių integracijos sistemą“ aprašo 3 veiklą „Užsieniečių integracijos stebėsenos ir analizės koordinavimo sistemos Lietuvos Respublikoje sukūrimas“ ir Užsienio kilmės Lietuvos gyventojų integracijos koordinavimo savivaldybėse tvarkos aprašo patvirtinimo“.

3. Projekto tikslas – gerinti Vilniaus rajono savivaldybėje esančių trečiųjų šalių (ne Europos Sąjungos valstybių narių) piliečių arba asmenų be pilietybės (toliau – užsienio kilmės Lietuvos gyventojai) integraciją vietos savivaldos lygiu didinant jų galimybes naudotis viešojo sektoriaus paslaugomis.

4. Projekto tikslinė grupė – turintys leidimą gyventi Lietuvos Respublikoje trečiųjų šalių (ne Europos Sąjungos valstybių narių) piliečiai arba asmenys be pilietybės (toliau – užsienio kilmės Lietuvos gyventojai).

5. Projekto įgyvendinimą koordinuoja Savivaldybės administracija, skelbianti partnerių atrankos konkursą (toliau – konkursas) ir vykdanti partnerių atranką.

6. Galimi Projekto partneriai yra:

6.1. viešieji juridiniai asmenys;

6.2. Lietuvos Respublikos nevyriausybinė (-s) organizacija (-os), atitinkanti (-čios) Lietuvos Respublikos nevyriausybinių organizacijų plėtros įstatymo 2 straipsnio 3 dalyje nurodytą apibrėžimą;

6.3. tarptautinė (-s) ir kita (-os) organizacija (-os) ar jos (-ų) padalinys (-iai), teisėtai veikiantis (-ys) Lietuvos Respublikoje.

7. Tinkamomis finansuoti laikomos privalomos veiklos, kuriomis skatinama užsieniečių, jų šeimos narių, atvykusių kartu į Lietuvos Respubliką, integracija į bendruomenę, atsižvelgiant į jų interesus ir (ar) poreikius:

7.1. psichikos sveikatos stiprinimo ir psichosocialinės paramos paslaugos tikslinei grupei pagal Priėmimo ir integracijos agentūros parengtą programą;

7.2. sociokultūrinio įvado apie Lietuvą mokymų paslaugos pagal Priėmimo ir integracijos agentūros parengtą programą;

7.3. teigiamo visuomenės požiūrio į tikslinę grupę formavimas per tikslinės grupės ir vietos bendruomenės ryšių stiprinimą ir veiklų, didinančių tikslinės grupės įtrauktį į vietos bendruomenę, organizavimas;

7.4. kompiuterinio kibernetinio saugumo didinimas, teisinio ir finansinio raštingumo gerinimas;

7.5. valstybinės kalbos mokymai prieglobsčio ar laikinosios apsaugos gavėjams (turi būti užtikrinta galimybė mokytis lietuvių kalbos iki B2 lygio įskaitytinai);

7.6. informavimo, konsultavimo, tarpininkavimo ir atstovavimo paslaugos, siekiant sudaryti galimybes užsienio kilmės Lietuvos gyventojams rasti būstą ir (ar) pasirengti dalyvauti darbo rinkoje ir (ar) įsidarbinti, ir (ar) išsilaikyti darbo vietoje ar dalyvauti užimtumo veikloje, naudotis socialinėmis, sveikatos, ugdymo ir kitomis institucijų ar organizacijų teikiamomis paslaugomis.

8. Tinkamomis finansuoti laikomos neprivalomos veiklos:

8.1. veikla, skirta moterų ir mergaičių (vaikų) šeimų įgalinimui (pvz.: šviečiamieji seminarai, verslumo skatinimas, savarankiškumo skatinimas, darbo grupės apie moterų teises į sveikatą, finansinę laisvę, integraciją į darbo rinką bei švietimo sistemą, mentorystės programos kt.), tikslingai ir pagal poreikį įtraukiant migrantus vyrus į šviečiamuosius seminarus apie lyčių lygybę, kultūrinius skirtumus ir smurtą artimoje aplinkoje;

8.2. tikslinės grupės atstovų integracijos priemonės, susijusios su gamta (pvz.: miško terapija, pažintiniai, sveikatingumo žygiai gamtoje, kūrybinės dirbtuvės gamtoje, bendruomeniniai daržininkystės ar sodininkystės projektai);

8.3. Savanorystės skatinimo iniciatyvos.

9. Projekte bent po vieną veiklą turi būti suplanuota tikslinę grupę atitinkantiems vaikams, jaunimui ir moterims.

10. Suplanuotų projekto veiklų darbo laikas ir organizavimo pobūdis turi būti suplanuotas atsižvelgiant į įvairių tikslinės grupės atstovų (dirbančių, besimokančių, turinčių mažamečių vaikų ir pan.) poreikius (pvz. veiklos teikimo metu užtikrinama vaikų priežiūra, veiklos organizuojamos savaitgaliais, vakarais po darbo, nuotoliniu būdu, darbo vietose ar kitose tikslinės grupės susibūrimo erdvėse).

11. Projekto įgyvendinimo laikotarpis – iki 2028 m. gruodžio 31 d. Projekto veiklos turi baigtis ne anksčiau nei 2028 m. rugsėjo 1 d. Projekto veiklų vykdymo trukmę numato pareiškėjas.

12. Bendra Projekto veikloms įgyvendinti skirta suma – 477 574,00 Eurų.

13. Numatytas paremtų dalyvių skaičius – 396.

14. Minimalus dalyvių grupių, kurioms suorganizuoti Sociokultūrinio įvado apie Lietuvą mokymai pagal Priėmimo ir integracijos agentūros parengtą programą, skaičius – 4 grupės.

15. Projektu siekiama gerinti šiuos rodiklius Savivaldybėje:

15.1. didinti psichikos sveikatos stiprinimo ir psichosocialinės pagalbos paslaugos tikslinei grupei pagal Priėmimo ir integracijos agentūros parengtą programą prieinamumą;

15.2. teikti sociokultūrinio įvado apie Lietuvą mokymų paslaugas pagal Priėmimo ir integracijos agentūros parengtą programą;

15.3. formuoti visuomenės teigiamas nuostatas į tikslinę grupę per tikslinės grupės ir vietos bendruomenės ryšių stiprinimą ir veiklų, didinančių tikslinės grupės įtrauktį į vietos bendruomenę, organizavimą;

15.4. ugdyti kompetencijas kompiuterinio kibernetinio saugumo, teisinio ir finansinio raštingumo sferose;

15.5. užtikrinti galimybę prieglobsčio ar laikinosios apsaugos gavėjams mokytis lietuvių kalbos iki B2 lygio įskaitytinai;

15.6. didinti informavimo, konsultavimo, tarpininkavimo ir atstovavimo paslaugų prieinamumą, siekiant sudaryti galimybes užsienio kilmės Lietuvos gyventojams rasti būstą ir (ar) pasirengti dalyvauti darbo rinkoje ir (ar) įsidarbinti, ir (ar) išsilaikyti darbo vietoje ar dalyvauti užimtumo veikloje bei naudotis socialinėmis, sveikatos, ugdymo ir kitomis institucijų ar organizacijų teikiamomis paslaugomis.

**II SKYRIUS**

**REIKALAVIMAI PROJEKTO PARTNERIAMS**

16. Pareiškėjai, siekiantys būti įtraukti į partnerių sąrašą, turi atitikti šiuos reikalavimus:

16.1. turėti pakankamus žmogiškuosius išteklius, reikalingus Aprašo 7 ir 8 punktuose nurodytoms veikloms atlikti visam projekto laikotarpiui;

16.2. būti įvykdę pareigas, susijusias su mokesčių ir socialinio draudimo įmokų mokėjimu;

16.3. neturėti iškeltos bylos dėl bankroto arba restruktūrizavimo, neturėti pradėto ikiteisminio tyrimo dėl ūkinės komercinės veiklos arba nebūti likviduojamu, neturėti priimto kreditorių susirinkimo nutarimo dėl bankroto procedūros vykdymo ne teismo tvarka;

16.4. neturėti įsiteisėjusio teismo sprendimo (arba pradėto teisminio proceso) dėl paramos skyrimo iš ES ir (arba) Lietuvos Respublikos biudžeto lėšų naudojimo pažeidimo;

16.5. partnerio vadovas ar kitas darbuotojas, įgyvendinsiantis Projektą, neturi turėti neišnykusio ar nepanaikinto teistumo už profesinės veiklos pažeidimus;

16.6. turėti patirties teikiant paslaugas užsieniečiams ir (arba) turėti patirties teikiant paslaugas kitoms pažeidžiamoms grupėms, kurios patiria atskirties riziką, ir (arba) yra jaunimo organizacija, kuri yra įtraukta į Jaunimo reikalų departamento prie Socialinės apsaugos ir darbo ministerijos interneto svetainėje paskelbtą nacionalinių jaunimo organizacijų sąrašą https://jrd.lt/informacija-jaunimui/jaunimo-organizacijos/nacionalines-jaunimo-organizacijos, ir (arba) yra su jaunimu dirbanti organizacija ir (arba) yra su moterimis dirbanti organizacija ir (arba) lygių galimybių srityje dirbanti organizacija.

**III SKYRIUS**

**KONKURSO SKELBIMAS, PARAIŠKŲ TEIKIMAS IR PARAIŠKŲ TURINIO REIKALAVIMAI**

17. Konkursas skelbiamas viešai Vilniaus rajono savivaldybės internetinėje svetainėje www.vrsa.lt, skelbime nurodant:

17.1. paraiškų priėmimo pradžią ir pabaigą (paraiškoms teikti nustatomas ne trumpesnis kaip 10 (dešimt) kalendorinių dienų nuo kvietimo teikti paraiškas paskelbimo dienos terminas);

17.2. paraiškų pateikimo būdą, kitus Savivaldybės administracijos nustatytus papildomus reikalavimus paraiškų pateikimo tvarkai;

17.3. telefono ryšio numerį ir elektroninio pašto adresą pasiteirauti, konsultacijų su konkursu susijusiais klausimais teikimo laiką;

17.4. paraiškos formą (Aprašo 1 priedas) ir kitą susijusią informaciją, nurodytą Aprašo 16 punkte;

17.5. galimus Projekto partnerius, nurodytus Aprašo 6 punkte;

17.6. finansuotinas veiklas, nurodytas Aprašo 7 ir 8 punktuose.

18. Pareiškėjas Savivaldybės administracijai pateikia paraišką (Aprašo 1 priedas) pagal šiuos reikalavimus:

18.1. paraiška turi būti užpildyta lietuvių kalba kompiuteriu, su kitais teikiamais dokumentais susegta į aplanką. Kartu su paraiška teikiami dokumentai turi būti parengti lietuvių kalba;

18.2. paraiškoje turi būti pateiktos ne mažiau 2 veiklos, atitinkančios Aprašo 7 ir 8 punktus.

18.3. paraiška turi būti pasirašyta pareiškėjo vadovo ar jo įgalioto asmens, turinčio teisę veikti pareiškėjo vardu, nurodant vardą, pavardę ir pareigas, ir patvirtinta antspaudu, jei pareiškėjas antspaudą privalo turėti.

19. Kartu su paraiška pareiškėjas privalo pateikti šiuos dokumentus:

19.1. įstaigos, organizacijos steigimo dokumentų kopijas;

19.2. įstaigos, organizacijos vadovo, kitų Projektą įgyvendinsiančių organizacijos darbuotojų kvalifikaciją pagrindžiančių dokumentų (diplomo, sertifikato, licencijos ir kt.) kopijas;

19.3. įstaigos, organizacijos vadovo ar jo įgalioto asmens pasirašytą laisvos formos pažymą, kad:

19.3.1. nėra iškelta byla dėl bankroto arba restruktūrizavimo, nėra pradėtas ikiteisminis tyrimas dėl ūkinės komercinės veiklos arba ji nėra likviduojama, nėra priimtas kreditorių susirinkimo nutarimas bankroto procedūras vykdyti ne teismo tvarka;

19.3.2. nėra įsiteisėjęs teismo sprendimas / pradėtas teisminis procesas dėl paramos skyrimo iš ES ir (arba) Lietuvos Respublikos biudžeto lėšų naudojimo pažeidimo.

20. Pareiškėjas gali pateikti ir kitus dokumentus ir (ar) informaciją, galinčius padėti vertinti paraišką.

21. Pareiškėjas teikia paraiškas el. paštu: Gabriela.Mickevic-Jara@vrsa.lt. El. laiško antraštėje turi būti nurodyta „Paslaugų teikimo užsienio kilmės gyventojams Vilniaus rajono savivaldybėje partnerių atrankos konkursui“;

22. Kitais el. pašto adresais pateiktos paraiškos neregistruojamos ir laikoma, kad jos nebuvo gautos.

23. Paraiška turi būti pateikta iki skelbime nurodyto termino.

24. Pareiškėjas iki galutinio paraiškų pateikimo termino turi teisę pakeisti arba atšaukti savo pateiktą paraišką. Toks pakeitimas arba pranešimas, kad paraiška atšaukiama, pripažįstamas galiojančiu, jeigu Atrankos komisija jį gauna pateiktą raštu iki paraiškų pateikimo termino pabaigos.

25. Siekiant užtikrinti projektų vertinimo skaidrumą ir pareiškėjų lygiateisiškumą, Savivaldybės administracijai pateiktą paraišką taisyti, tikslinti, pildyti ar teikti papildomus dokumentus pareiškėjo iniciatyva pasibaigus nustatytam paraiškų teikimo terminui negalima.

**IV SKYRIUS**

**FINANSAVIMO PRIORITETAI, TINKAMOS IR NETINKAMOS FINANSUOTI IŠLAIDOS**

26. Tinkamų finansuoti Projekto veiklų išlaidos:

26.1. projektą vykdančio personalo, susijusio su projekto vykdytoju darbo užmokesčio išlaidos;

26.2. tiesiogines projekto veiklas vykdančio personalo, susijusio su projekto vykdytoju darbo santykiais arba dirbančio savanorystės pagrindais, komandiruočių, kelionių išlaidos.

26.3. projekto įgyvendinimo išlaidos, susijusios su Aprašo 7 ir 8 punkte nurodytų veiklų įgyvendinimu.

27. Netiesioginėms projekto išlaidoms apmokėti taikoma fiksuotoji norma – iki 7 proc. (įskaitytinai) tinkamų finansuoti tiesioginių išlaidų.

28. Netiesioginėms projekto išlaidoms priskiriamos:

28.1. projektą administruojančių asmenų darbo užmokesčio už laiką, dirbtą administruojant projektą, išlaidos;

28.2. su projekto administravimo reikmėmis susijusių prekių įsigijimo išlaidos;

28.3. su projekto administravimo reikmėmis susijusių patalpų nuomos išlaidos;

28.4. įrangos, transporto priemonių nuomos išlaidos, jei jos susijusios su projekto administravimu;

28.5. projekto administravimo paslaugų, teisinių ir kitų konsultacijų išlaidos;

28.6. projekto administravimo reikmėms būtinų komunalinių ir ryšio paslaugų išlaidos, įsigyto ir (arba) nuomojamo turto eksploatavimo išlaidos;

28.7. finansinių paslaugų pirkimo išlaidos (projektui vykdyti išmokamo avanso draudimo arba laidavimo išlaidos, kredito įstaigos mokesčiai ir kitos finansinių paslaugų pirkimo išlaidos);

28.8. kitos su projekto administravimu susijusios išlaidos.

29. Netinkamos finansuoti išlaidos:

29.1. reprezentacinės išlaidos, nurodytos Lietuvos Respublikos valstybės biudžeto lėšų naudojimo reprezentacinėms išlaidoms taisyklėse, patvirtintose Lietuvos Respublikos Vyriausybės 2002 m. birželio 17 d. nutarimu Nr. 919 „Dėl reprezentacinių išlaidų“;

29.2. baudos, delspinigiai;

29.3. finansinių operacijų išlaidos, komisinis mokestis už valiutos keitimą, nuostoliai, atsiradę dėl užsienio valiutos keitimo, kitos finansinės išlaidos;

29.4. išlaidos, nesusijusios su finansuojamomis veiklomis, bei kitos tiesiogiai su projekto įgyvendinimu nesusijusios išlaidos;

29.5. darbuotojų kelionių į darbovietę ir iš jos išlaidos;

29.6. neužregistruotos pareiškėjo apskaitoje ir nepagrįstos išlaidų apmokėjimą pagrindžiančiais dokumentais arba jų kopijomis;

29.7. statyba, remontas ir kiti darbai;

29.8. įranga, įrenginiai ir kitas turtas.

**V SKYRIUS**

**PARAIŠKŲ VERTINIMAS IR PARTNERIŲ ATRANKA**

30. Pateiktas paraiškas vertina ir siūlymus dėl partnerių sąrašo sudarymo teikia Savivaldybės administracijos direktoriaus įsakymu sudaryta projekto „Tautų tiltai: integracijos paslaugos užsienio kilmės gyventojams Vilniaus rajone“ partnerių atrankos vertinimo komisija (toliau – Komisija). Komisijos sudėtį tvirtina Savivaldybės administracijos direktorius. Komisijos sekretoriumi Savivaldybės administracijos direktorius paskiria Savivaldybės administracijos darbuotoją.

31. Paraiškų vertinimas susideda iš paraiškos administracinės atitikties ir kokybės vertinimo.

32. Paraiškų administracinę atitiktį įvertina Komisijos sekretorius per 5 darbo dienas nuo paraiškos gavimo dienos.

33. Vertinant paraiškos administracinę atitiktį, vertinama, ar paraiška pateikta:

33.1. pareiškėjo, atitinkančio Partnerio, kaip jis suprantamas pagal Aprašo 6 punkte reikalavimus;

33.2. iki paskutinės kvietime dalyvauti atrankos konkurse nurodytos datos;

33.3. pagal nustatytą formą;

33.4. visiškai užpildyta;

33.5. užpildyta kompiuteriu lietuvių kalba;

33.6. pasirašyta asmens, turinčio teisę veikti įstaigos, organizacijos vadovo ar jo įgalioto asmens, vardu;

33.7. patvirtinta antspaudu, jei tokį antspaudą įstaiga, organizacija privalo turėti;

33.8. kartu su pagal Aprašą privalomais pateikti dokumentais ar tinkamai patvirtintomis dokumentų kopijomis (paraiškos priedais);

34. Jeigu vertinant paraišką nustatoma, kad ji atitinka ne visas paraiškos administracinės atitikties vertinimo kriterijus, Komisija raštu paprašo pateikti trūkstamą informaciją ir (ar) dokumentus ir (ar) patikslinti paraišką ir nustato patikslinimų pateikimo terminą. Šis terminas negali būti ilgesnis nei 3 darbo dienos.

35. Nepateikus prašomos informacijos, Komisija priima sprendimą atmesti paraišką dėl administracinės atitikties vertinimo kriterijų neatitikimo, neatliekant paraiškos kokybės vertinimo. Apie tai per 5 darbo dienas nuo sprendimo priėmimo Komisija informuoja pareiškėją raštu, nurodydama paraiškos atmetimo priežastis.

36. Paraiškos, kurių administracinė atitiktis įvertinta teigiamai, t. y. paraiška atitinka visus administracinės atitikties vertinimo kriterijus, perduodamos Komisijai jų kokybei įvertinti. Vertintinas paraiškas Komisijos nariams paskirsto Komisijos pirmininkas. Vieną paraišką vertina du Komisijos nariai.

37. Paraiškos kokybės vertinimas atliekamas užpildant paraiškos kokybės vertinimo lentelę (Aprašo 2 priedas). Kiekvienos paraiškos kokybę vertina visi Komisijos nariai, išskyrus Komisijos sekretorių. Atliekant paraiškos kokybės vertinimą, yra įvertinami pareiškėjo:

37.1. administraciniai, žmogiškieji, finansiniai ištekliai;

37.2. darbuotojų išsilavinimas ir kompetencija;

37.3. dalyvavimas, vykdant panašius projektus;

37.4. pareiškėjo pridėtinė vertė Projekte.

38. Komisija vertindama kokybę turi teisę priimti sprendimą atmesti paraišką, jei:

38.1. pareiškėjas paraiškoje arba kartu su paraiška teikiamuose dokumentuose pateikė klaidinančią arba melagingą informaciją;

38.2. pareiškėjas bandė gauti konfidencialią informaciją arba daryti įtaką Komisijos nariams.

39. Atliekant paraiškų kokybės vertinimą, paraiškos vertinamos balais. Didžiausia galima skirti balų suma – 100 balų. Partneriai, kurių paraiškos surinko 40 ir mažiau balų, nesiūlomos įtraukti į partnerių sąrašą.

40. Skaičiuojant paraiškai suteiktą balą, yra skaičiuojamas visų Komisijos narių skirtų balų vidurkis.

41. Siūlyme įtraukti partnerius į partnerių sąrašą paraiškos reitinguojamos nuo surinkto aukščiausio iki žemiausio balo.

42. Jeigu paraiškos surenka vienodą balų skaičių, Komisija pirmenybę teikia tam partneriui, kurio veiklos geografinė aprėptis bei teikiamų paslaugų, tikslinės grupės mastai yra didesni, todėl jis geriau prisidėtų prie Projekto vykdymo.

43. Paraiškos turi būti įvertintos ne vėliau kaip per 10 darbo dienų nuo jų perdavimo Komisijai dienos. Komisijos pirmininkas, atsižvelgdamas į gautų paraiškų kiekį ir apimtį, šį terminą gali sutrumpinti 5 darbo dienomis arba pratęsti iki 10 darbo dienų.

44. Komisijai priėmus sprendimą dėl laimėtojo, Komisijos sekretorius per 5 darbo dienas nuo Komisijos sprendimo priėmimo dienos pateikia sprendimą Savivaldybės administracijos direktoriui.

45. Pareiškėjai turi teisę susipažinti su savo paraiškos vertinimu (nuasmenintomis vertinimo anketomis).

46. Konkursui pasibaigus:

46.1. paraiškos, kurios nebuvo atrinktos finansuoti, saugomos vienerius kalendorinius metus;

46.2. kitos paraiškos ir konkurso organizavimo dokumentai saugomi Dokumentų saugojimo taisyklėse, patvirtintose Lietuvos vyriausiojo archyvaro 2011 m. gruodžio 28 d. įsakymu Nr. V-157 „Dėl Dokumentų saugojimo taisyklių patvirtinimo“, nustatyta tvarka Bendrųjų dokumentų saugojimo terminų rodyklėje, patvirtintoje Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“, nustatytais terminais;

46.3. konkursui pasibaigus, paraiškos pareiškėjams negrąžinamos.

47. Skundus dėl paraiškos (-ų) vertinimo ir atrankos nagrinėja Savivaldybės administracija. Savivaldybės administracijos veiksmai ir neveikimas, sprendimas dėl valstybės biudžeto lėšų skyrimo gali būti skundžiami Lietuvos Respublikos viešojo administravimo įstatymo ir Lietuvos Respublikos administracinių bylų teisenos įstatymo nustatyta tvarka.

**VI SKYRIUS**

**PARTNERIŲ SĄRAŠO SUDARYMAS**

48. Konkurso laimėtojai įtraukiami į Savivaldybės administracijos direktoriaus įsakymu sudarytą sąrašą.

49. Savivaldybės administracija per 5 darbo dienas nuo sprendimo pateikimo Savivaldybės administracijos direktoriui dienos paskelbia informaciją apie laimėtoją (-us) (nurodomas pareiškėjo pavadinimas, numatomos organizuoti integracijos paslaugos pavadinimas, paslaugai finansuoti skirta valstybės biudžeto lėšų suma) Savivaldybės interneto svetainėje ir pateikia skelbimo nuorodą Savivaldybės socialinių tinklų paskyrose.

50. Jei laimėjęs partneris, įtrauktas į partnerių sąrašą, pasitraukia Projekto metu, į jo vietą partnerių sąraše įtraukiamas kitas daugiausiai balų surinkęs partneris.

51. Su atranką laimėjusiu partneriu (-iais) Savivaldybės administracija sudaro jungtinės veiklos sutartį, kurioje nustato tarpusavio teises ir pareigas įgyvendinant Projektą.

**VII SKYRIUS**

**BAIGIAMOSIOS NUOSTATOS**

52. Partneriai yra atsakingi už teikiamų dokumentų ir duomenų teisingumą.

53. Savivaldybės administracijos direktoriaus įsakymai gali būti skundžiami Lietuvos Respublikos administracinių bylų teisenos įstatymo nustatyta tvarka.

54. Partneris atsako už numatytų Projekto veiklų įgyvendinimą, projektui skirtų lėšų tikslinį panaudojimą ir Projekte nurodytų laukiamų rezultatų pasiekimą. Neįvykdžius prisiimtų įsipareigojimų, partneris privalo grąžinti lėšas, kurių dydis atitinka neįvykdytų įsipareigojimų dalį.

55. Nustačius pažeidimus, Savivaldybės administracija gali nutraukti tolesnį projekto finansavimą, apie tai prieš 10 kalendorinių dienų raštu įspėjusi partnerį.

56. Asmens duomenys tvarkomi vadovaujantis Reglamentu (ES) 2016/679 ir Lietuvos Respublikos asmens duomenų teisinės apsaugos įstatymu.

**\_\_\_\_\_\_\_\_\_\_\_\_\_\_\_\_\_\_\_**